ΑΕΚ – ΣΤΑΛ ΣΤΑΛΟΒΑ 1-1

ΓΗΠΕΔΟ: Νοβίνι Στάντιον

Το τελευταίο φιλικό παιχνίδι προετοιμασίας της ΑΕΚ στην Πολωνία είχε τις ιδιαιτερότητες του λόγω πρωινής ώρας και πειραματικής ενδεκάδας, με την Ένωση να παρουσιάζει ουσιαστικά δύο πρόσωπα. Αυτό του πρώτου μέρους όπου αντιμετώπισε προβλήματα συγκέντρωσης κυρίως κάνοντας εύκολα λάθη που είχαν αποτέλεσμα να έρθει το 1-0 της Σταλ Σταλόβα κι αυτό της επανάληψης όπου από το 60’ κυρίως και μετά όπου ο Καρντόσο ρίχνει στο ματς Βράνιες, Μάνταλο, Ζεράλδες, Σιμάο και Κλωναρίδη υπάρχει ξεκάθαρη βελτίωση και η Ένωση κυριαρχεί. Μια κυριαρχία που έχει ως αποτέλεσμα το γκολ της ισοφάρισης από τον Μάνταλο στο 69’, ενώ παράλληλα θα μπορούσε εύκολα να φτάσει και σε ένα δεύτερο τέρμα αν ήταν λίγο πιο προσεκτική στην τελική πάσα και εκτέλεση. Μάλιστα στο 85’ ο Κλωναρίδης ήταν αυτός που έχασε την πιο κλασική ευκαιρία με τετ α – τετ το οποίο έβγαλε ο αντίπαλος γκολκίπερ. Σε γενικές γραμμές το κέρδος από το σημερινό φιλικό μπορούμε να πούμε ότι ήταν η παρουσία του Κώστα Γαλανόπουλου ο οποίος τόσο στο πρώτο – κακό – πρώτο μέρος ήταν σημείο αναφοράς στον άξονα όσο και στην επανάληψη ήταν καθοριστικός έχοντας και συμμετοχή στο γκολ. Παίζοντας μάλιστα σήμερα για πρώτη φορά με το περιβραχιόνιο του αρχηγού στο μπράτσο.

Με την ΑΕΚ να προσπαθεί να προσαρμοστεί στις ιδιαιτερότητες του αγώνα, λόγω πρωινής ώρας και πειραματικής ενδεκάδας, ξεκίνησε το παιχνίδι στο Νοβίνι Στάντιον. Η Ένωση μπήκε μουδιασμένα με διάταξη 4-2-3-1, τον Αθανασιάδη στην εστία, τον Σταμούλη δεξιά, τον Λόπες αριστερά, τους Οικονόμου – Σβάρνα στην άμυνα, τους Γαλανόπουλο – Σάμπα στον άξονα, τον Ντέλετιτς δεξιά, τον Σαρδέλη αριστερά και τον Μπότο πίσω από τον Γιακουμάκη. Το μουδιασμένο ξεκίνημα της ΑΕΚ έφερε το δοκάρι μόλις στο 2’ για την Σταλόβα με την κεφαλιά του Φιντζιφκίεβιτς, ενώ στο 10’ η Ένωση είχε τη δική της μεγάλη φάση με ένα σουτ του Γαλανόπουλου όπου ο Καλινόφσκι έβγαλε δύσκολα. Λίγο αργότερα η ΑΕΚ απείλησε εκ νέου με τον Γιακουμάκη αλλά η συνολική εικόνα δεν έβγαλε σιγουριά στις μεταβιβάσεις και δεν υπήρχε κίνηση. Σε μια από τις λίγες περιπτώσεις που υπήρχε μάλιστα, στο 41’, οι κιτρινόμαυροι συνδυάστηκαν όμορφα από τον άξονα, ο Σταμούλης βγήκε από δεξιά αλλά δεν μπόρεσε να γυρίσει σωστά στους ξεμαρκάριστους συμπαίκτες του. Το γκολ της Σταλόβα ήρθε στο 42’ όταν έγινε μια κακή και βιαστική απομάκρυνση από τον Αθανασιάδη, υπήρξε κενό στον άξονα με την Σταλόβα να έχει αριθμητική υπεροχή και τον Φιντζιφκίεβιτς σε κενή εστία ουσιαστικά να κάνει το 1-0.

Χωρίς αλλαγές ξεκίνησε η ΑΕΚ στο δεύτερο ημίχρονο, διατηρώντας την ίδια ενδεκάδα και την ίδια διάταξη του 4-2-3-1. Η Ένωση στο πρώτο διάστημα δεν μπόρεσε να βελτιώσει το παιχνίδι της και αντιμετώπισε προβλήματα μη έχοντας υπομονή και συγκέντρωση στο παιχνίδι της. Στο 49’ μάλιστα οι Πολωνοί απείλησαν με ένα φάουλ του Νταντόκ όπου ο Αθανασιάδης έβγαλε με υπερένταση, ενώ δευτερόλεπτα αργότερα ο γκολκίπερ της ΑΕΚ έκανε άστοχη έξοδο και η Σταλόβα λίγο έλειψε να σκοράρει από κοντά. Μετά το 60’ ο Μιγκέλ Καρντόσο ξεκινά τις αλλαγές βγάζοντας αρχικά τον Αθανασιάδη και βάζοντας στο τέρμα τον Τσιντώτα, ενώ πέντε λεπτά αργότερα βγήκαν οι Οικονόμου, Ντέλετιτς και Σαρδέλης και μπήκαν οι Βράνιες, Μάνταλος και Σιμόες. Με τον αρχηγό της ΑΕΚ να παίζει σε ρόλο αριστερού χαφ και τον Σιμάο δεκάρι. Η Ένωση από αυτό το σημείο και μετά βάζει περισσότερο την μπάλα κάτω, βγάζει περισσότερη κίνηση και αφού απειλεί στο 66’ με τον Γιακουμάκη, ισοφαρίζει στο 70’. Όλα ξεκίνησαν από την όμορφη κίνηση του Γαλανόπουλου, η μπάλα μετά από κόντρες και παρέμβαση του Μπότου έφτασε στον Μάνταλο και ο αρχηγός της ΑΕΚ ισοφάρισε σε 1-1. Λίγο αργότερα μάλιστα ο Πετράν είχε ευκαιρία να πετύχει και δεύτερο τέρμα, όταν ο Κλώναρίδης σέντραρε από τα δεξιά, ο Μάνταλος πλάσαρε στην κίνηση αλλά ο Καλινόφσκι έβγαλε. Στο τελευταίο τέταρτο η ΑΕΚ πίεσε στο μισό γήπεδο τον αντίπαλο, έβγαλε συνδυασμούς και δημιούργησε δύο πολύ μεγάλες ευκαιρίες. Η πρώτη με τον Κλωναρίδη ο οποίος σε τετ α τετ δεν μπόρεσε να νικήσει τον αντίπαλο κίπερ και η δεύτερη στο 89’ όταν ο Σιμάο πήρε την κεφαλιά αλλά ο Καλινόφσκι του είπε όχι. Με το 1-1 να μένει μέχρι τέλους.

ΑΕΚ: Αθανασιάδης (60’ Τσιντώτας), Σταμούλης, Οικονόμου (65’ Βράνιες), Σβάρνας, Λόπες, Γαλανόπουλος, Σαμπανάτζοβιτς, Ντέλετιτς (65’ Σιμάο), Μπότος (73’’ Ζεράλδες), Σαρδέλης (65’ Μάνταλος), Γιακουμάκης (73’’ Κλωναρίδης).

ΣΤΑΛ ΣΑΛΟΒΑ: Καλινόφσκι, Βασκίεβιτς, Βίτασικ, Κάσπερ, Σομποτκάμπαρτος, Μίστριζικ, Μπροζίνσκι, Πιέτρας, Νταντόκ, Πλόνκα, Φιντζιφκίεβιτς.

Χορόζ, Τόρεκ, Μορούτ, Σίφερ, Χιτσάλικ, Κιεπέλα, Βόιτσικ, Σοβίνσκι, Στεπνιούσκι.

ΤΟ LIVE ΤΟΥ ΑΓΩΝΑ